Går man gjennom det som faktisk brukes på militærutgifter er svaret USA. Går man gjennom hvem som har flest militærbaser utenfor eget land er svaret USA.
Norge støtter seg på USA som alliert, og betrakter Russland som den aggressive part «vi må forsvare oss mot».
Men Russlands militærbudsjett utgjør knapt 10% av USAs. I 2019 var det på 64,1 mrd. Dollar mot USAs 718,7 mrd. Dollar. Kinas militære utgifter var i 2019 på 266,5 mrd. Dollar (Kilde SIPRI). Regner vi med Natolandene er forskjellene betydelig større.
Selv om USAs militære budsjett og slagkraft allerede er overveldende, har Washington lagt enormt press på Natolandene om å øke militærutgiftene slik at rustningsforspranget ift. Russland og Kina blir enda større.
Russland har én - 1 - militærbase utenfor eget land (Syria). Kina har ingen, bortsett fra et anlegg i Djibouti. USA har over 800 formelle militærbaser i 80 land. Og mange av disse basene omringer og er rettet mot Russland og Kina.
At USA ønsker baser i Norge er derfor innlysende. Hvordan ville USA ha reagert om Russland eller Kina ville og hadde opprettet en eller flere militærbaser nær landets grenser?
Bakgrunnen for USAs militære hegemoni er selvfølgelig politisk og økonomisk makt og innflytelse. «USA first». Men økonomisk er Kina nå i ferd med å passere USA som verdens største økonomi. Og Kina har over 4 ganger så mange innbyggere.
Utviklingstrekkene i USA viser betydelige økende økonomiske forskjeller og økt fattigdom i landet. Det kommunistiske Kina har i løpet av 30 år hevet 800 millioner mennesker ut av fattigdom og bygd opp et utdanningssystem og helsestell for alle innbyggere.
Den nedadgående økonomiske utvikling prøver Washington å kompensere med ytterligere økt militærmakt. NATO har utviklet en «førsteslagstrategi» som innebærer å slå til først om man føler seg nok truet.
USA er i dag truet, men det er på det økonomiske planet, ikke militært. Med presidenter som Trump i førersetet kan det ikke utelukkes at å slå til først militært kan bli et alternativ i forsøket på å «Make America great again».